І ўсё ж, ёсць у лёсах гэтых людзей і агульнае. Абодва, як мы ведаем, нарадзіліся пад саламянымі сялянскімі стрэхамі. Абодва дажылі свой век на эміграцыі і пахаваныя далёка ад Беларусі: заполец Павел Пракапеня – на польскіх могілках у Дойлестаўне ў штаце Пенсільванія, ЗША (памёр 10 кастрычніка 1976 года); шайпяк Міхась Забэйда-Суміцкі – на Альшанскіх могілках ў чэшскай Празе (памёр 21 снежня 1981 года). І абодва амаль аднолькава забытыя Бацькаўшчынай, няхай сабе адзін больш, другі меньш.